b"\n_START_ARTICLE_\nMiquel IX Pale\xc3\xb2leg\n_START_SECTION_\nActivitat en l'ex\xc3\xa8rcit\n_START_PARAGRAPH_\nAl maig del 1294, el seu pare el va fer coronar coemperador, nom\xc3\xa9s tenia 17 anys; una decisi\xc3\xb3 que va prendre per assegurar la l\xc3\xadnia success\xc3\xb2ria. El textos hist\xc3\xb2rics nom\xc3\xa9s l'esmenten com a encarregat de la defensa de l'imperi, en diverses missions encomanades per Andr\xc3\xb2nic II._NEWLINE_El 1300, fou enviat a formar un ex\xc3\xa8rcit de mercenaris, sorgit d'un grup d'alans que viatjaven en fam\xc3\xadlia, contra els otomans que havien traspassat la frontera del riu Sakarya amb intenci\xc3\xb3 d'establir-s'hi. El 1302, mentre Miquel preparava l'ofensiva, va restar a Magn\xc3\xa8sia, on els seus oficials, temorosos de la seva manca d'experi\xc3\xa8ncia militar, li havien aconsellat prud\xc3\xa8ncia. Davant d'aquest immobilisme, els otomans van avan\xc3\xa7ar fent pillatge per la rodalia. Els alans, que no els arribava la paga que se'ls havia prom\xc3\xa8s i no entenien aquesta estrat\xc3\xa8gia d'espera, estaven disgustats. Quan va ser la Batalla de Bafeus, Miquel es va trobar que la majoria dels seus soldats havien abandonat; els va fer perseguir i obligar a demanar perd\xc3\xb3 a l'emperador._NEWLINE_Entre els anys 1304 i 1305 va estar encarregat de la defensa de P\xc3\xa8rgam, mentre que l'atac als otomans era confiada als almog\xc3\xa0vers de la Gran Companyia Catalana. Els almog\xc3\xa0vers es van instal\xc2\xb7lar el 1303 a Gal\xc2\xb7l\xc3\xadpoli despr\xc3\xa9s de fer una reeixida campanya. Pel Nadal, Miquel va oferir un banquet en honor a Roger de Flor, capit\xc3\xa0 dels almog\xc3\xa0vers i recentment nomenat c\xc3\xa8sar per Andr\xc3\xb2nic II. En aquesta trobada, Miquel va con\xc3\xa8ixer la duplicitat de Roger, que pensava fer una nova campanya en benefici propi i va provar de dissuadir-lo sense que li fes cas. Quan Roger va marxar cap a Adrian\xc3\xa0polis, Gircon, el cap dels alans, el va assassinar junt a 130 almog\xc3\xa0vers (5 d'abril del 1305), sembla que amb l'aprovaci\xc3\xb3 de Miquel. Aquest havia enviat pr\xc3\xa8viament una avan\xc3\xa7ada formada per turcopulis i alans, amb l'ordre de massacrar els almog\xc3\xa0vers; l'atac va durar quinze dies i els almog\xc3\xa0vers van preferir cremar els seus vaixells per no tenir la temptaci\xc3\xb3 de fugir en lloc de resistir. L'enfrontament va culminar en la Batalla d'Apros, on Miquel fou derrotat._NEWLINE_El 1307 fou enviat a guerrejar contra Todor Svetoslav de Bulg\xc3\xa0ria, que havia enva\xc3\xaft l'imperi. Despr\xc3\xa9s d'una primera vict\xc3\xb2ria, l'amena\xc3\xa7a b\xc3\xbalgara continuava; Andr\xc3\xb2nic II va cridar, llavors, als mercenaris catalans per lluitar en aquest front. Les tropes de Miquel rebutjaven lluitar al costat dels catalans, ja que aquests exigien el repartiment del bot\xc3\xad abans de tornar cap a \xc3\x80sia Menor a lluitar contra els otomans. Miquel va haver de signar la pau amb els b\xc3\xbalgars i casar una filla amb Todor. Els almog\xc3\xa0vers, com que no rebien la paga, es van venjar deixant passar 2.000 otomans cap a Europa, davant la impot\xc3\xa8ncia de Miquel._NEWLINE_A partir del 1282, el monarca de S\xc3\xa8rbia, Stefan Milutin, va iniciar una pol\xc3\xadtica expansionista cap a la Maced\xc3\xb2nia bizantina. Aquell any es van apoderar de ciutats com Scupi i Serres i, finalment, es van aventurar cap a la costa de la mar Egea. Finalment, es va arribar a una alian\xc3\xa7a entre l'Imperi Bizant\xc3\xad i S\xc3\xa8rbia gr\xc3\xa0cies a un matrimoni entre Milutin i Simona, germanastra de Miquel. Apel\xc2\xb7lant a aquesta alian\xc3\xa7a, els serbis juntament als altres aliats, els genovesos, van anar a assistir Miquel, que havia estat ven\xc3\xa7ut pels otomans que els catalans havien deixat passar. La  batalla va tenir lloc a Gal\xc2\xb7l\xc3\xadpoli el 1312 i van aconseguir el seu prop\xc3\xb2sit.\n_START_SECTION_\nMort\n_START_PARAGRAPH_\nDespr\xc3\xa9s de la darrera batalla contra els turcs, va anar a viure amb la seva mare, que estava a Tessal\xc3\xb2nica. Estant all\xc3\xa0, el 12 d'octubre del 1320, als 43 anys, va morir. Segons es diu estava molt afectat pel dolor per la mort del seu fill Manel Pale\xc3\xb2leg, assassinat per ordre del seu altre fill Andr\xc3\xb2nic el 1319. La seva filla Anna tamb\xc3\xa9 feia poc que s'havia mort."